ພາບປະກອບ (ພາບຂອງ: baolaichau.vn)
ວກ. - ບັນດາທັດສະນະ ແລະ ເນື້ອໃນແກ່ນສານ ກ່ຽວກັບວຽກງານຂົນຂວາຍປະຊາຊົນ ຢູ່ໃນມະຕິກອງປະຊຸມໃຫຍ່ ຄັ້ງທີ XII ຂອງພັກກອມມູນິດຫວຽດນາມ ແມ່ນໄດ້ສືບທອດ, ຂະຫຍາຍຕົວຢ່າງສະເໝີຕົ້ນສະເໝີປາຍ ມາຈາກແນວຄິດກ່ຽວກັບການຂົນຂວາຍປະຊາຊົນ ຂອງທ່ານປະທານໂຮ່ຈີມິນ ແລະ ບັນດາມະຕິຂອງພັກໂດຍຜ່ານສະໄໝຕ່າງໆ, ໂດຍສະເພາະຢ່າງຍິ່ງແມ່ນ ມະຕິກອງປະຊຸມສູນກາງພັກ ຄັ້ງທີ 7 ສະໄໝທີ XI ວ່າດ້ວຍ “ເພີ່ມທະວີ ແລະ ປ່ຽນແປງໃໝ່ການນຳພາຂອງພັກຕໍ່ວຽກງານຂົນຂວາຍປະຊາຊົນໃນສະພາບການໃໝ່”.
ຜ່ານບັນດາໄລຍະການປະຕິວັດ, ແນວຄິດ ທັດສະນະຂອງທ່ານປະທານໂຮ່ຈີມິນ ແລະຂອງພັກກອມມູນິດຫວຽດນາມ ກ່ຽວກັບການຂົນຂວາຍປະຊາຊົນ ແລະ ວຽກງານຂົນຂວາຍປະຊາຊົນ ຍາມໃດກໍເປັນສິ່ງສອດຮ້ອຍຕະຫຼອດ ແລະ ເປັນເອກະພາບສະເໝີຕົ້ນສະເໝີປາຍ, ແຕ່ທາງດ້ານເນື້ອໃນ ຮູບການ ວິທີການຂອງວຽກງານຂົນຂວາຍປະຊາຊົນ ກໍໄດ້ມີບາດກ້າວຂະຫຍາຍຕົວ, ໃນນັ້ນມີບັນດາເນື້ອໃນໃໝ່, ມີບັນດາເນື້ອໃນທີ່ໄດ້ຮັບຄວາມຮັບຮູ້ຢ່າງຄົບຖ້ວນ, ເລິກເຊິ່ງກວ່າເກົ່າ ແລະ ໄດ້ຍົກສູງຂຶ້ນ ເພື່ອແນໃສ່ຕອບສະໜອງຄວາມຕ້ອງການຂອງພຶດຕະກຳແຫ່ງການປະຕິວັດໃນໄລຍະໃໝ່.
1- ສືບທອດພື້ນຖານແນວຄິດຂົນຂວາຍປະຊາຊົນ ຂອງທ່ານປະທານໂຮ່ຈີມິນ ແລະ ທັດສະນະຂອງພັກ ກ່ຽວກັບວຽກງານຂົນຂວາຍປະຊາຊົນ, ເປັນຕົ້ນແມ່ນ ມະຕິກອງປະຊຸມສູນກາງພັກ ຄັ້ງທີ 8 ສະໄໝທີ VI ກ່ຽວກັບ “ປ່ຽນແປງໃໝ່ວຽກງານມະຫາຊົນຂອງພັກ, ເພີ່ມທະວີສາຍພົວພັນລະຫວ່າງພັກ ແລະ ປະຊາຊົນ”, ມະຕິກອງປະຊຸມສູນກາງພັກ ຄັ້ງທີ 7 ສະໃໝທີ XI ກ່ຽວກັບ “ເພີ່ມທະວີ ແລະ ປ່ຽນແປງໃໝ່ການນຳພາຂອງພັກຕໍ່ວຽກງານຂົນຂວາຍປະຊາຊົນໃນສະພາບການໃໝ່” ແລະ ຂະຫຍາຍລະບົບບັນດາທັດສະນະ, ໜ້າທີ່, ວິທີການ ຂອງວຽກງານຂົນຂວາຍປະຊາຊົນຂອງພັກ, ວຽກງານຂົນຂວາຍປະຊາຊົນນັບມື້ນັບເສີມຂະຫຍາຍປະສິດທິຜົນ, ສອດຄ່ອງ ແລະ ຕອບສະໜອງໄດ້ກັບຄວາມຕ້ອງການຂອງໄລຍະໃໝ່ - ໄລຍະແຫ່ງການຍູ້ແຮງການຫັນເປັນອຸດສາຫະກຳ ທັນສະໄໝ ແລະ ເຊື່ອມໂຍງສາກົນຢ່າງກວ້າງຂວາງເລິກເຊິ່ງ. ລະບົບບັນດາທັດສະນະ, ໜ້າທີ່ ແລະ ວິທີການສືບຕໍ່ໄດ້ຍົກລະດັບໃຫ້ສູງຂຶ້ນ ເຊິ່ງສະແດງຢ່າງລະອຽດໃນເອກະສານກອງປະຊຸມໃຫຍ່ ຄັ້ງທີ XII ຂອງພັກ.
ລະບົບບັນດາທັດສະນະຂອງພັກກ່ຽວກັບວຽກງານຂົນຂວາຍປະຊາຊົນທີ່ຄົບຖ້ວນ ຮອບດ້ານນັ້ນ ປະກອບດ້ວຍ: ທີ່ໜຶ່ງ, ການປະຕິວັດເປັນພາລະກິດຂອງປະຊາຊົນ, ໂດຍປະຊາຊົນ, ເພື່ອປະຊາຊົນ, ປະຊາຊົນແມ່ນເຈົ້າຂອງ, ປະຊາຊົນເປັນເຈົ້າ. ທີ່ສອງ, ກຳລັງຊຸກດັນຂະບວນການປະຊາຊົນແມ່ນ ເສີມຂະຫຍາຍສິດເປັນເຈົ້າຂອງປະຊາຊົນ ຕອບສະໜອງຜົນປະໂຫຍດທີ່ແທດຈິງຂອງປະຊາຊົນ; ສົມທົບບັນດາຜົນປະໂຫຍກຢ່າງກົມກຽວ; ສິດຜົນປະໂຫຍດຕ້ອງໄປຄຽວຄູ່ກັບພັນທະໜ້າທີ່ພົນລະເມືອງ; ເອົາໃຈໃສ່ເປັນສຳຄັນເຖິງຜົນປະໂຫຍດໂດຍກົງຂອງປະຊາຊົນ; ລະດົມກຳລັງແຮງຂອງປະຊາຊົນຕ້ອງໄປຄຽງຄູ່ກັບການບຳລຸງກຳລັງແຮງຂອງປະຊາຊົນ; ສິ່ງໃດທີ່ມີຜົນປະໂຫຍດໃຫ້ແກ່ປະຊາຊົນແມ່ນຕ້ອງເຮັດຢ່າງສຸດໃຈ, ສິ່ງໃດທີ່ກໍ່ຄວາມເສຍຫາຍໃຫ້ປະຊາຊົນແມ່ນຕ້ອງຫຼີກລ່ຽງບໍ່ເຮັດຢ່າງເດັດຂາດ. ທີ່ສາມ, ການປ່ຽນແປງໃໝ່ແບບວິທີນຳພາວຽກງານຂົນຂວາຍປະຊາຊົນຂອງພັກ ຕິດແໜ້ນກັບວຽກງານກໍ່ສ້າງພັກ ລັດ ໃຫ້ສະອາດປອດໃສ ໝັ້ນຄົງເຂັ້ມແຂງ. ທຸກໆທັດສະນະ ແຜນນະໂຍບາຍຂອງພັກ ແລະ ກົດໝາຍຂອງລັດ ຕ້ອງສອດຄ່ອງກັບຜົນປະໂຫຍດຂອງປະຊາຊົນ ໂດຍປະຊາຊົນ ແລະ ເພື່ອປະຊາຊົນ. ພະນັກງານ ສະມາຊິກພັກ ຂ້າລັດຖະກອນ ລັດຖະກອນແຕ່ລະຄົນ ຕ້ອງເປັນແບບຢ່າງເພື່ອໃຫ້ປະຊາຊົນເຊື່ອຖື, ເຮັດຕາມແບບ. ທີ່ສີ່, ວຽກງານຂົນຂວາຍປະຊາຊົນແມ່ນໜ້າທີ່ຮັບຜິດຊອບຂອງທົ່ວທັງລະບົບການເມືອງ, ຂອງພະນັກງານ ສະມາຊິກພັກ ຂ້າລັດຖະການ ພາລະກອນ ສະມາຊິກຊາວໜຸ່ມ ສະມາຊິກຂອງອົງຄະນະມະຫາຊົນ, ພະນັກງານນັກຮົບຂອງກຳລັງປະກອບອາວຸດ. ໃນນັ້ນ, ພັກນຳພາ, ອຳນາດການປົກຄອງເປັນຜູ້ຈັດຕັ້ງປະຕິບັດ, ແນວໂຮມປະເທດຊາດ, ບັນດາອົງການຈັດຕັ້ງການເມືອງ - ສັງຄົມເປັນເສນາທິການແລະເປັນແກ່ນສານ. ທີ່ຫ້າ, ລັດສືບຕໍ່ຫັນເປັນນິຕິກຳ ໃຫ້ກົນໄກ “ພັກນຳພາ, ລັດຄຸ້ມຄອງ, ປະຊາຊົນເປັນເຈົ້າ” ກາຍເປັນກົດລະບຽບ ຂໍ້ກຳນົດ ເພື່ອໃຫ້ບັນດາອົງການຈັດຕັ້ງໃນລະບົບການເມືອງ, ພະນັກງານ ສະມາຊິກພັກ ຂ້າລັດຖະການ ແລະ ພະນັກງານນັກຮົບຂອງກຳລັງປະກອບອາວຸດ ປະຕິບັດວຽກງານຂົນຂວາຍປະຊາຊົນ; ເສີມຂະຫຍາຍສິດເປັນເຈົ້າຂອງປະຊາຊົນ ແລະ ຫັນເປັນນິຕິກຳຕໍ່ຫຼັກນຳ “ປະຊາຊົນຮູ້, ປະຊາຊົນປຶກສາຫາລື, ປະຊາຊົນເຮັດ, ປະຊາຊົນກວດກາ”, ບັນດາຮູບການເຕົ້າໂຮມປະຊາຊົນຕ້ອງອຸດົມສົມບູນ, ຫຼາຍຮູບຫຼາຍແບບ, ວິທະຍສາດ, ມີປະສິດທິຜົນ.
ລະບົບທັດສະນະຂອງພັກກອມມູນິດຫວຽດນາມ ກ່ຽວກັບວຽກງານຂົນຂວາຍປະຊາຊົນ ໄດ້ສະແດງຢ່າງຈະແຈ້ງ ຄົບຖ້ວນ ແລະ ເລິກເຊິ່ງ ເຖິງທາດແທ້ຂອງພື້ນຖານປະຊາທິປະໄຕສັງຄົມນິຍົມ, ກຳນົດຖານະເປັນເຈົ້າຂອງຂອງປະເທດ, ບົດບາດປະວັດສາດອັນໃຫຍ່ຫຼວງຂອງປະຊາຊົນຫວຽດນາມ ໃນທຸກສະໄໝແຫ່ງການປະຕິວັດ; ກຳນົດແຈ້ງວ່າ ການເສີມຂະຫຍາຍປະຊາທິປະໄຕ ແລະ ຕອບສະໜອງຜົນປະໂຫຍດ, ເປັນຕົ້ນແມ່ນຜົນປະໂຫຍດໂດຍກົງ ເປັນກຳລັງຂັບເຄື່ອນອັນໃຫຍ່ຫຼວງທີ່ຊຸກຍູ້ຂະບວນການຂອງປະຊາຊົນ, ລະດົມການປະກອບສ່ວນຂອງປະຊາຊົນຕ້ອງໄປຄຽງຄູ່ກັບການບຳລຸງກຳລັງໃຫ້ປະຊາຊັນ; ປ່ຽນແປງໃໝ່ແບບວິທີການນຳພາຂອງພັກຕິດແໜ້ນກັບການເບິ່ງແຍງດູແລຊີວິດການເປັນຢູ່ຂອງປະຊາຊົນ; ກຳນົດໜ້າທີ່ຮັບຜິດຊອບປະຕິບັດວຽກງານຂົນຂວາຍປະຊາຊົນຂອງທົ່ວທັງລະບົບການເມືອງ, ບົ່ງຊັດໜ້າທີ່ຮັບຜິດຊອບຂອງອຳນາດການປົກຄອງໃນການປະຕິບັດວຽກງານຂົນຂວາຍປະຊາຊົນ, ໃນນັ້ນມີຄວາມຮັບຜິດຊອບໃນການຫັນແຜນນະໂຍບາຍ ມະຕິຂອງພັກ ກ່ຽວກັບວຽກງານຂົນຂວາຍປະຊາຊົນ ເປັນນິຕິກຳ. ຄືແນວນັ້ນແມ່ນ, ດ້ວຍແນວຄິດຂອງທ່ານປະທານ ໂຮ່ຈີມິນ ແລະ ລະບົບທັດສະນະຂອງພັກ ກ່ຽວກັບການຂົນຂົວາຍປະຊາຊົນດັ່ງກ່າວເທິງນີ້, ມະຕິກອງປະຊຸມໃຫຍ່ ຄັ້ງທີ XII ຂອງພັກ ໄດ້ສືຕໍ່ເພີ່ມເຕີມ ຂະຫຍາຍວຽກງານຂົນຂວາຍປະຊາຊົນ ທາງດ້ານທິດສະດີ ແລະ ພຶດຕິກຳ.
2- ກ່ຽວກັບຄວາມສຳນຶກ, ພັກກອມມູນິດຫວຽດນາມ ໄດ້ເປັນເອກະພາບໃນການໃຊ້ຄວາມສຳນຶກ “ວຽກງານຂົນຂວາຍປະຊາຊົນ” ແທນໃຫ້ຄວາມສຳນຶກ “ວຽກງານຂົນຂວາຍມະຫາຊົນ” ຫຼື “ວຽກງານມະຫາຊົນ” ຢູ່ໃນບັນດາເອກະສານຂອງພັກ.
ຄວາມສຳນຶກ “ຂົນຂວາຍປະຊາຊົນ”, “ວຽກງານຂົນຂວາຍປະຊາຊົນ” ໄດ້ຖືກທ່ານປະທານໂຮ່ຈີມິນ ນຳໃຊ້ນັບແຕ່ເມື່ອເພິ່ນນຳພາການປະຕິວັດຢູ່ເຂດຕໍ່ຕ້ານ ຫວຽດບັກ ໃນຊຸມປີຕົ້ນຂອງການຕໍ່ສູ້ຕ້ານພວກລ່າເມືອງຂຶ້ນຝຣັ່ງ ຜູ້ຮຸກຮານ. ໃນບົດ “ຂົນຂວາຍປະຊາຊົນ” ທີ່ລົງໃນໜັງສືພິມ ຊື້ເຖິດ ສະບັບອອກວັນທີ 15 ຕຸລາ 1949, ທ່ານປະທານໂຮ່ຈີມິນ ໄດ້ໃຊ້ຄວາມສຳນຶກ “ຂົນຂວາຍປະຊາຊົນ” ແລະ “ຂົນຂວາຍປະຊາຊົນຄ່ອງແຄ່ວດີ” ເພື່ອເວົ້າເຖິງຂົງເຂດວຽກງານໜຶ່ງຂອງພັກ, ນັ້ນແມ່ນວຽກງານຂົນຂວາຍປະຊາຊົນ. ນອກຈາກຄວາມສຳນຶກ “ຂົນຂວາຍປະຊາຊົນ” ແລ້ວ, ໃນບົດນິພົນອື່ນຈຳນວນໜຶ່ງເຊັ່ນ ໃນປຶ້ມ “ດັດແປງວິທີເຮັດວຽກ” (ປີ 1947), ທ່ານປະທານໂຮ່ຈີມິນ ກໍໄດ້ໃຊ້ບັນດາຄວາມສຳນຶກອື່ນຄື “ມະຫາຊົນ”, “ໝູ່ປະຊາ”, ແຕ່ໃຊ້ເພື່ອຊີ້ບອກກຳລັງປະຊາຊົນອັນກວ້າງຂວາງ ທີ່ໄປຕາມພັກເພື່ອເຮັດການປະຕິວັດ ໂດຍບໍ່ແມ່ນຂົງເຂດວຽກງານໜຶ່ງ. ຄືແນວນັ້ນ, ທ່ານປະທານໂຮ່ຈີມິນ ໄດ້ຊີ້ໃຫ້ເຫັນແຈ້ງເຖິງເປົ້າໝາຍເພື່ອຂົນຂວາຍ ແມ່ນປະຊາຊົນ. ປະຊາຊົນໃນແນວຄິດຂອງໂຮ່ຈີມິນ ມີເນື້ອໃນກວ້າງທີ່ສຸດ, ທັງເປັນກຸ່ມປະຊາມະຫາຊົນທີ່ໜາແໜ້ນ ທັງເປັນຄົນຫວຽດນາມຕົວຈິງແຕ່ລະຄົນ. ຕາມລຸງໂຮ່, ປະຊາຊົນແມ່ນ “ລູກຫຼານເມືອງຫວຽດທຸກຄົນ”, “ລູກມັງກອນຫຼານເທວະດາແຕ່ລະຄົນ”, ໂດຍບໍ່ຈຳແນກຊົນເຜົ່າ, ສາສະໜາ, “ເຖົ້າ, ໜຸ່ມ, ຍິງ, ຊາຍ, ຮັ່ງມີ, ທຸກຍາກ, ປະເສີດ, ທຳມະດາ”, ຫາກແມ່ນຄົນຫວຽດນາມ ກໍລ້ວນແຕ່ເປັນເປົ້າໝາຍເພື່ອຂົນຂວາຍ, ພ້ອມນັ້ນກໍເປັນຜູ້ເຮັດການຂົນຂວາຍ.
ຫຼັງຈານັ້ນ, ຍ້ອນຈຸດພິເສດຂອງແຕ່ລະໄລຍະການປະຕິວັດ, ຄວາມສຳນຶກ “ວຽກງານຂົນຂວາຍມະຫາຊົນ” ຫຼື “ວຽກງານມະຫາຊົນ” ໄດ້ໃຊ້ຢ່າງແຜ່ຫຼາຍພໍສົມຄວນ. ທາງດ້ານທາດແທ້, ຄວາມສຳນຶກນີ້ບໍ່ແຕກຕ່າງກັບຄວາມສຳນຶກ “ວຽກງານຂົນຂວາຍປະຊາຊົນ”, ແຕ່ທາງດ້ານເນື້ອຫາພາຍໃນ “ວຽກງານຂົນຂວາຍປະຊາຊົນ” ກວ້າງກວ່າ, ຖືກຕ້ອງກັບທາດແທ້ຂອງຂົງເຂດວຽກງານໜຶ່ງຂອງພັກ. ການທີ່ກອງປະຊຸມສູນກາງພັກຄັ້ງທີ 7 ສະໄໝທີ XI ກໍຄືມະຕິກອງປະຊຸມໃຫຍ່ ຄັ້ງທີ XII ຂອງພັກ ໄດ້ເປັນເອກະພາບໃຊ້ຄວາມສຳນຶກ “ວຽກງານຂົນຂວາຍປະຊາຊົນ” ນັ້ນ ໄດ້ສະແດງໃຫ້ເຖິງຄວາມສຳຄັນຂອງຫວຽກງານນີ້ ຊຶ່ງ“ເປັນໜ້າທີ່ທີ່ມີຄວາມໝາຍຍຸດທະສາດໃນພາລະກິດການປະຕິວັດຫວຽດນາມທັງໝົດ; ແມ່ນເງື່ອນໄຂອັນສຳຄັນທີ່ຮັບປະກັນໃຫ້ແກ່ການນຳພາຂອງພັກ ແລະ ປັບປຸງ ເພີ່ມທະວີຄວາມພົວພັນແບບເລືອດເນື້ອລະຫວ່າງພັກ, ລັດ ກັບປະຊາຊົນ”, ຄືທີ່ໄດ້ລະບຸໄວ້ໃນເອກະສານ “ຂໍ້ກຳນົດກ່ຽວກັບວຽກງານຂົນຂວາຍປະຊາຊົນຂອງລະບົບການເມືອງ” ໂດຍແມ່ນກົມການເມືອງສູນກາງພັກສະໄໝທີ X ໄດ້ປະກາດໃຊ້ (ປີ 2010).
3- ເປັນຄັ້ງທຳອິດທີ່ໃນມະຕິກອງປະຊຸມໃຫຍ່ ຄັ້ງທີ XII ຂອງພັກ, ວຽກງານຂົນຂວາຍປະຊາຊົນໄດ້ສະເໜີເປັນຫົວຂໍ້ຕ່າງຫາກ “ສືບຕໍ່ປ່ຽນແປງໃໝ່, ຍົກສູງປະສິດທິຜົນຂອງວຽກງານຂົນຂວາຍປະຊາຊົນ, ເພີ່ມທະວີຄວາມພົວພັນສະໜິດແໜ້ນລະຫວ່າງພັກກັບປະຊາຊົນ” ໃນພາກທີ XV - ກໍ່ສ້າງພັກໃຫ້ສະອາດປອດໃສ ໝັ້ນຄົງເຂັ້ມແຂງ, ຍົກສູງຄວາມສາມາດນຳພາ ແລະ ກຳລັງແຮງສູ້ຮົບຂອງພັກ. ຕາມນັ້ນ, ຄວາມຮຽກຮ້ອງທີ່ຕັ້ງອອກມາສຳລັບວຽກງານຂົນຂວາຍປະຊາຊົນ ແມ່ນສືບຕໍ່ປ່ຽນແປງໃໝ່, ຍົກສູງປະສິດທິຜົນ. ປ່ຽນແປງໃໝ່ຢູ່ນີ້ແມ່ນປ່ຽນແປງໃໝ່ກ່ຽວກັບເນື້ອໃນ, ກ່ຽວກັບແບບວິທີ, ວິທີການປະຕິບັດວຽກງານຂົນຂວາຍປະຊາຊົນ, ປ່ຽນແປງໃໝ່ນັບທັງແບບວິທີນຳພາຂອງພັກຕໍ່ວຽກງານນີ້; ປ່ຽນແປງໃໝ່ແມ່ນເງື່ອນໄຂທີ່ຈຳເປັນ ເພື່ອຍົກສູງປະສິດທິຜົນຂອງວຽກງານຂົນຂວາຍປະຊາຊົນ ແລະ ຈຸດປະສົງສຳຄັນທີ່ຕ້ອງບັນລຸ ແມ່ນເພີ່ມທະວີຄວາມພົວພັນສະໜິດແໜ້ນລະຫວ່າງພັກ ກັບປະຊາຊົນ.
ໃນບັນດາເອກະສານກອງປະຊຸມໃຫຍ່ຂອງພັກ ແຕ່ສະໄໝທີ XI ຄືນຫຼັງ, ເນື້ອໃນຂອງວຽກງານຂົນຂວາຍປະຊາຊົນໄດ້ແຊກຊ້ອນຢູ່ໃນວຽກງານກໍ່ສ້າງພັກ. ໃນເອກະສານກອງປະຊຸມໃຫຍ່ຄັ້ງທີ XI, ວຽກງານຂົນຂວາຍປະຊາຊົນໄດ້ລະບຸຢູ່ໃນຂໍ້ “ຝຶກຝົນຫຼໍ່ຫຼອມຄຸນທາດຄຸນສົມບັດປະຕິວັດ, ຕ້ານລັດທິເອກະຊົນ” ຂອງພາກທີ XII - “ກໍ່ສ້າງພັກໃຫ້ສະອາດປອດໃສ ໝັ້ນຄົງເຂັ້ມແຂງ, ຍົກສູງຄວາມສາມາດນຳພາ ແລະ ກຳລັງແຮງສູ້ຮົບຂອງພັກ”; ເນື້ອໃນໄດ້ສະເໜີຢູ່ໃນຂອບເຂດ “ຜັນຂະຫຍາຍປະຕິບັດ ຂໍ້ກຳນົດກ່ຽວກັບການຂົນຂວາຍປະຊາຊົນໃນລະບົບການເມືອງໃຫ້ໄດ້ເປັນຢ່າງດີ; ປ່ຽນແປງໃໝ່ ແລະ ຍົກສູງຄຸນນະພາບຂອງວຽກງານຂົນຂວາຍປະຊາຊົນ”.
ສິ່ງທີ່ຄວນເນັ້ນໜັກຄື ບາງຂົງເຂດວຽກງານ ໜ້າທີ່ການເມືອງທີ່ສຳຄັນຂອງພັກທີ່ພົວພັນເຖິງວຽກງານຂົນຂວາຍປະຊາຊົນ ຍາມໃດກໍໄດ້ຂຽນຢູ່ໃນເອກະສານກອງປະຊຸມໃຫຍ່ຄັ້ງຕ່າງໆຂອງພັກ ແຕ່ກ່ອນມາເຖິງປະຈຸບັນ, ນັ້ນແມ່ນບັນດາເນື້ອໃນ: “ເສີມຂະຫຍາຍປະຊາທິປະໄຕສັງຄົມນິຍົມ, ຮັບປະກັນປະຕິບັດສິດເປັນເຈົ້າຂອງປະຊາຊົນ” ແລະ “ເສີມຂະຫຍາຍກຳລັງແຮງຂອງກຸ່ມກ້ອນມະຫາສາມັກຄີປວງຊົນທັງຊາດ”. ນີ້ແມ່ນບັນດາເນື້ອໃນ ໜ້າທີ່ທີ່ໃຫຍ່ຫຼວງທີ່ສຸດ ແລະມີຄວາມໝາຍຕັດສິນຄວາມສຳເລັດຂອງພາລະກິດປະຕິວັດໃນທຸກໄລຍະ.
ການທີ່ເອກະສານກອງປະຊຸມໃຫຍ່ ຄັ້ງທີ XII ຂອງພັກເວົ້າເຖິງຫົວຂໍ້ສະເພາະໜຶ່ງກ່ຽວກັບວຽກງານຂົນຂວາຍປະຊາຊົນນັ້ນ ໄດ້ໃຫ້ເຫັນວ່າ: ວຽກງານຂົນຂວາຍປະຊາຊົນໄດ້ຮັບຄວາມຮັບຮູ້ຢ່າງຖືກຕ້ອງກັບຄວາມໝາຍ, ບົດບາດ ແລະ ຄວາມສຳຄັນຂອງມັນ, ມັນເປັນ “ໜ້າທີ່ທີ່ມີຄວາມໝາຍຍຸດທະສາດຕໍ່ພາລະກິດປະຕິວັດທັງໝົດຂອງປະເທດເຮົາ” ຢ່າງແທ້ຈິງ, ເປັນຂົງເຂດທີ່ສຳຄັນໜຶ່ງຂອງວຽກງານກໍ່ສ້າງພັກ. ໃນສະໄໝປະຕິບັດການຫັນປະເທດເປັນອຸດສາຫະກຳ ທັນສະໄໝ ແລະ ເຊື່ອມໂຍງສາກົນ, ຕໍ່ໜ້າຄວາມຮຽກຮ້ອງຕ້ອງການພັດທະນາເສດຖະກດ - ສັງຄົມ, ຮັບປະກັນການປ້ອງກັນຊາດ ແລະ ຄວາມສະຫງົບນັ້ນ ຕ້ອງລະດົມແຫຼ່ງພະລັງອັນໃຫຍ່ຫຼວງຢູ່ໃນປະຊາຊົນ, ຕ້ອງຈັດການ ແກ້ໄຂຫຼາຍບັນຫາທີ່ສຸດ ທີ່ພົວພັນເຖິງຜົນປະໂຫຍດຂອງປະຊາຊົນ, ຕ້ອງສ້າງຄວາມເຫັນດີເຫັນພ້ອນສັງຄົມ, ຄວາມສະໜັບສະໜູນ ແລະ ການເຂົ້າຮ່ວມຢ່າງຕັ້ງໜ້າຂອງປະຊາຊົນ ເພື່ອຮັບປະກັນປະຕິບັດບັນດາເປົ້າໝາຍທີ່ໄດ້ວາງໄວ້ຢ່າງມີປະສິດທິຜົນ. ພຶດຕິກຳແຫ່ງການປ່ຽນແປງໃໝ່ ສ້າງສາ ພັດທະນາປະເທດໃນ 30 ປີທີ່ຜ່ານມາ ໄດ້ນຳມາເຊິ່ງບົດຮຽນອັນປະເສີດຫຼາຍຢ່າງ, ໃນນັ້ນມີບົດຮຽນ: “ໃນການປ່ຽນແປງໃໝ່ຍາມໃດກໍຕ້ອງເຊື່ອມຊືມທັດສະນະ “ຖືປະຊາຊົນເປັນກົກຮາກ”, ເພື່ອຜົນປະໂຍດຂອງປະຊາຊົນ, ອີງໃສ່ປະຊາຊົນ, ເສີມຂະຫຍາຍບົດບາດເປັນເຈົ້າ, ຈິດໃຈຮັບຜິດຊອບ, ຄວາມປະດິດສ້າງ ແລະ ແຫຼ່ງພະລັງຂອງປະຊາຊົນ; ເສີມຂະຫຍາຍກຳລັງແຮງແຫ່ງມະຫາສາມັກຄີປວງຊົນທັງຊາດ”.
4- ໂດຍເປັນເອກະພາບກັບມະຕິສະບັບເລກທີ 25-NQ/TW ຂອງຄະນະບໍລິຫານງານສູນກາງພັກສະໄໝທີ XI, ມະຕິກອງປະຊຸມໃຫຍ່ ຄັ້ງທີ XII ຂອງພັກໄດ້ກຳນົດແຈ້ງຈຸດໝາຍຂອງວຽກງານຂົນຂວາຍປະຊາຊົນໃນໄລຍະໃໝ່, ນັ້ນແມ່ນ: ປັບປຸງຄວາມເຊື່ອຖືຂອງປະຊາຊົນຕໍ່ກັບພັກ, ເພີ່ມທະວີກຸ່ມກ້ອນມະຫາສາມັກຄີປວງຊົນທັງຊາດ ແລະ ຄວາມພົວພັນສະໜິດແໜ້ນລະຫວ່າງປະຊາຊົນກັບພັກ; ເຕົ້າໂຮມ, ຂົນຂວາຍປະຊາຊົນໃຫ້ປະຕິບັດເປັນຢ່າງດີ ບັນດາແຜນນະໂຍບາຍຂອງພັກ ແລະ ນະໂຍບາຍ ກົດໝາຍຂອງລັດ; ເສີມຂະຫຍາຍກຳລັງແຮງອັນໃຫຍ່ຫຼວງຂອງປະຊາຊົນ, ສ້າງເປັນຂະບວນການປະຕິວັດທີ່ກວ້າງໃຫຍ່ເພື່ອສ້າງສາ ແລະ ປົກປັກຮັກສາປະເທດຊາດ.
ໃນບັນດາຈຸດໝາຍເທິງນີ້, “ປັບປຸງຄວາມເຊື່ອຖືຂອງປະຊາຊົນຕໍ່ກັບພັກ, ເພີ່ມທະວີກຸ່ມກ້ອນມະຫາສາມັກຄີປວງຊົນທັງຊາດ ແລະ ຄວາມພົວພັນສະໜິດແໜ້ນລະຫວ່າງປະຊາຊົນກັບພັກ” ແມ່ນຈຸດໝາຍທີ່ມີລັກສະນະສັງລວມມີ່ສຳຄັນພິເສດ ຊຶ່ງຖືກຖືວ່າເປັນການຫັນໄປສູ່ເປົ້າທີ່ສູງສຸດຂອງວຽກງານຂົນຂວາຍປະຊາຊົນໃນທຸກສະໄໝ. ມະຕິສະບັບເລກທີ 25-NQ/TW ຂອງຄະນະບໍລິຫານງານສູນກາງພັກສະໄໝທີ XI ແລະ ມະຕິກອງປະຊຸມໃຫຍ່ ຄັ້ງທີ XII ຂອງພັກ ໄດ້ສືບຕໍ່ກຳນົດຈຸດໝາຍນີ້ຢ່າງລະອຽດ ໃນຂົງເຂດວຽກງານຂົນຂວາຍປະຊາຊົນ.
ເພື່ອບັນລຸຈຸດໝາຍສັງລວມເທິງນີ້ ບໍ່ພຽງແຕ້ຕ້ອງປະຕິບັດວຽກງານຂົນຂວາຍປະຊາຊົນເທົ່ານັ້ນ ຫາກພ້ອມກັບນັ້ນຍັງຕ້ອງປະຕິບັດໜ້າທີ່ອື່ນ ໃນຫຼາຍຂົງເຂດວຽກງານອື່ນອີກ, ນັບທັງເສດຖະກິດ ວັດທະນະມຳ ສັງຄົມ ປ້ອງກັນຊາດ ປ້ອງກັນຄວາມສະຫງົບ ກໍ່ສ້າງລະບົບການເມືອງ,... ຍ້ອນວ່າ ຄວາມເຊື່ອຖືຂອງປະຊາຊົນຕໍ່ພັກແລະລະບອບສັງຄົມນິຍົມ ກໍຄືກຳລັງແຮງຂອງກຸ່ມກ້ອນສາມັກຄີປວງຊົນທັງຊາດ, ຄວາມພົວພັນສະໜິດແໜ້ນລະຫວ່າງປະຊາຊົນກັບພັກນັ້ນ ຕ້ອງໄດ້ກໍ່ຕັ້ງ ຄູນສ້າງດ້ວຍຫຼາຍປັດໄຈ, ເຕົ້າໂຮມຄົບທຸກເງື່ອນໄຂທີ່ຈຳເປັນ ຈຶ່ງບັນລຸຄຸນທາດແທ້ໄດ້. ໃນໄລຍະປະຈຸບັນ, ອາດຈະເວົ້າວ່າ ຄວາມເຊື່ອຖືຂອງປະຊາຊົນໄດ້ຂຶ້ນຕໍ່ຫຼາຍທີ່ສຸດກັບຄວາມຖືກຕ້ອງຂອງມະຕິຕົກລົງຕ່າງໆຂອງພັກ-ລັດ; ຄວາມສະອາດປອດໃສ ຄວາມສາມາດນຳພາ ຄວາມສາມາດກຳອຳນາດຂອງພັກ; ຄວາມເປັນແບບຢ່າງ ຊື່ສັດທ່ຽງທຳຂອງພະນັກງານສະມາຊິກພັກ, ເປັນຕົ້ນແມ່ນພະນັກງານການນຳຂອງພັກ ແລະ ອຳນາດການປົກຄອງຂັ້ນຕ່າງໆ; ຄວາມເອົາໃຈໃສ່ປະຕິບັດບັນຫາຕ່າງໆກ່ຽວກັບ ປະຊາທິປະໄຕ, ຊີວິດການເປັນຢູ່ ແລະ ປັນຍາຄວາມຮູ້ຂອງປະຊາຊົນ, ນຳເອົາຜົນປະໂຫຍດຕົວຈິງມາໃຫ້ປະຊາຊົນ. ພິຈາລະນາຈົນສຸດກໍເຫັນວ່າ ບັນຫາເຫຼົ່ານີ້ແມ່ນລວງເລິກຂອງວຽກງານຂົນຂວາຍປະຊາຊົນ ຊຶ່ງແຕ່ລະອົງຄະນະພັກ ການຈັດຕັ້ງພັກ, ອົງການອຳນາດການປົກຄອງ ກໍຄືພະນັກງານ ສະມາຊິກພັກ ຂ້າລັດຖະການ ລັດຖະກອນແຕ່ລະຄົນ ຕ້ອງຮັບຮູ້ຢ່າງຄົບຖ້ວນເລິກເຊິ່ງ ແລະ ປະຕິບັດຢ່າງສຸດອົກສຸດໃຈ.
ເມື່ອປະຊາຊົນມີຄວາມເຊື່ອຖືຕໍ່ພັກ-ລັດ, ເຊື່ອຖືຕໍ່ລະບອບການເມືອງ ແມ່ນການປັບປຸງ ເສີມຂະຫບາຍຈິດໃຈມະຫາສາມາກຄີປວງຊົນທັງຊາດ, ການຂົນຂວາຍປະຊາຊົນປະຕິບັດແນວທາງ ແຜນນະໂຍບາຍຂອງພັກ, ນະໂຍບາຍກົດໝາຍຂອງລັດ ກໍຄືການຜັນຂະຫຍາຍວຽກງານຂົນຂວາຍປະຊາຊົນ ຈະສະດວກທີ່ສຸດ ແລະຈະໄດ້ຮັບປະສິດທິຜົນຄືດັ່ງຄວາມປະສົງ.
5- ບັນດາໜ້າທີ່ ແລະ ວິທີແກ້ໄຂວຽກງານຂົນຂວາຍປະຊາຊົນ ຢູ່ໃນມະຕິກອງປະຊຸມໃຫຍ່ ຄັ້ງທີ XII ຂອງພັກ ໄດ້ກຳນົດຢ່າງຮອບດ້ານ ຄົບຊຸດ, ໃນນັ້ນມີບັນດາໜ້າທີ່ ແລະ ວິທີແກ້ໄຂຕົ້ນຕໍດັ່ງນີ້:
ທີໜຶ່ງ, ປ່ຽນແປງໃໝ່ແບບວິທີນຳພາຂອງພັກ ກ່ຽວກັບວຽກງານຂົນຂວາຍປະຊາຊົນtໃນເງື່ອນໄຂພັດທະນາເສດຖະກິດຕະຫຼາດກຳນົດທິດສັງຄົມນິຍົມ ແລະ ເຊື່ອມໂຍງສາກົນ.
ການປ່ຽນແປງໃໝ່ແບບວິທີນຳພາວຽກງານຂົນຂວາຍປະຊາຊົນຢູ່ນີ້ ຖືກກຳນົດວ່າຕ້ອງຕິດແໜ້ນວຽກງານຂົນຂວາຍປະຊາຊົນ ກັບວຽກງານກໍ່ສ້າງພັກ, ກໍ່ສ້າງລັດໃຫ້ສະອາດປອດໃສ ໝັ້ນຄົງເຂັ້ມແຂງ. ທຸດທັດສະນ ແຜນນະໂຍບາຍຂອງພັກ, ກົດໝາຍຂອງລັດຕ້ອງສອດຄ່ອງກັບຜົນປະໂຫຍດຂອງປະຊາຊົນ, ໂດຍປະຊາຊົນ ແລະ ເພື່ອປະຊາຊົນ. ເພີ່ມທະວີການກໍ່ສ້າງພັກທາງດ້ານການເມືອງ ແນວຄິດ ການຈັດຕັ້ງ ຄຸນສົມບັດສິນທຳ; ສຸມໃສ່ແກ້ໄຂຂໍ້ຄົງຄ້າງຄວາມຂັດຂ້ອງອັນຊອບທຳຂອງປະຊາຊົນໃຫ້ໄດ້ຢ່າງທັນການແລະມີປະສິດທິຜົນ, ເຮັດໃຫ້ປະຊາຊົນເຊື່ອໝັ້ນຕໍ່ການນຳພາຂອງພັກ, ເພີ່ມທະວີຄວາມພົວພັນສະໜິດແໜ້ນລະຫວ່າງປະຊາຊົນກັບພັກແລະລັດ. ກຳນົດຢ່າງຈະແຈ້ງກວ່າອີກກ່ຽວກັບຄວາມຮັບຜິດຊອບຂອງພັກໃນການຮັບໃຊ້ປະຊາຊົນ, ຍອມຮັບການຕິດຕາມກວດກາຂອງປະຊາຊົນ, ຮັບຜິດຊອບຕໍ່ປະຊາຊົນກ່ຽວກັບການກຳນົດຕົກລົງຕ່າງໆຂອງຕົນ; ກ່ຽວກັບສິດຂອບເຂດ ຄວາມຮັບຜິດຊອບຂອງຜູ້ເປັນຫົວໜ້າ ແລະ ສາຍພົວພັນລະຫວ່າງລວມໝູ່ຄະນະພັກອົງການຈັດຕັ້ງພັກ ກັບຜູ້ເປັນຫົວໜ້າ, ຮັບປະກັນປະຕິບັດຫຼັກການລວມສູນປະຊາທິປະໄຕ, ລວມໝູ່ນຳພາ ບຸກຄົນຮັບຜິດຊອບ, ໄປຄຽງຄູ່ກັບການເສີມຂະຫຍາຍບົດບາດ ຄວາມຮັບຜິດຊອບ ຄວາມເປັນເຈົ້າການຂອງຜູ້ເປັນຫົວໜ້າ ແລະ ກົນໄກແກ້ໄຂຕໍ່ກັບຫົວໜ້າທີ່ລະເມີດວິໄນ; ພະນັກງານ ສະມາຊິກພັກ ຂ້າລັດຖະການ ພາລະກອນແຕ່ລະຄົນຕ້ອງເປັນແບບຢ່າງເພື່ອໃຫ້ປະຊາຊົນເຊື່ອຖື ແລະ ເຮັດຕາມແບບ.
ພ້ອມກັນນັ້ນ, ສືບຕໍ່ປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XI ກ່ຽວກັບ ການກໍ່ສ້າງພັກ, ກີດກັ້ນແລະຍູ້ຖອຍ ສະພາບຄວາມຊຸດໂຊມທາງດ້ານແນວຄິດການເມືອງ ຄຸນສົມບັດ ແບບແຜນດຳລົງຊີວິດ. ປະຕິບັດຫຼັກການລວມສູນປະຊາທິປະໄຕ, ຕິຊົມຕົນເອງແລະຕິຊົມໃນການດຳເນີນຊີວິດພັກ ຢ່າງເຂັ້ມງວດ. ປະຕິບັດເປັນຢ່າງດີຂໍ້ກຳນົດກ່ຽວກັບວຽກງານຂົນຂວາຍປະຊາຊົນໃນລະບົບການເມືອງ, ຂໍ້ກຳນົດກ່ຽວກັບການຕິດຕາວກວດກາ ແລະ ຕຳໜິວິຈານສັງຄົມ ຂອງແນວໂຮມປະເທດຊາດ ແລະ ບັນດາອົງຄະນະການເມືອງ - ສັງຄົມ, ຂໍ້ກຳນົດກ່ຽວກັບແນວໂຮມປະເທດຊາດ, ບັນດາອົງຄະນະການເມືອງ - ສັງຄົມ ແລະ ປະຊາຊົນເຂົ້າຮ່ວມໃນການປະກອບຄວາມຄິດຄວາມເຫັນເພື່ອກໍ່ສ້າງພັກ, ກໍ່ສ້າງອຳນາດການປົກຄອງ. ເພີ່ມທະວີການຫັນແຜນນະໂຍບາຍ ມະຕິຂອງພັກເປັນນິຕິກຳ. ແກ້ໄຂບັນດາກໍລະນີຫຍໍ້ທໍ້ ຄະດີສໍ້ລາດບັງຫຼວງຢ່າງເຄັ່ງຄັດທ່ຽງທຳ; ແກ້ໄຂບັນດາກໍລະນີຮ້ອງຟ້ອງທີ່ສັບສົນ ແກ່ຍາວໃຫ້ແລ້ວຢ່າງຂາດຕົວ.
ທີສອງ, ຫັນແນວທາງ ແຜນນະໂຍບາຍຂອງພັກເປັນນິຕິກຳຢ່າງທັນການ ໃຫ້ເປັນນະໂຍບາຍ ກົດໝາຍທີ່ສອດຄ່ອງກັບພຶດຕິກຳ ແລະ ຕອບສະໜອງຜົນປະໂຫຍດ ຄວາມມຸ່ງມາດປາຖະໜາອັນຊອບທຳຂອງປະຊາຊົນ.
ນີ້ແມ່ນໜຶ່ງໃນບັນດາທີ່ສຳຄັນທີ່ສຸດ, ມັນຮັບປະກັນປະສິດທິຜົນແຫ່ງການນຳພາຂອງພັກໃນພາກຕົວຈິງ. ໃນຊຸມປີທີ່ຜ່ານມາ ພັກກອມມູນິດຫວຽດນາມໄດ້ເອົາໃຈໃສ່ຊີ້ນຳນຳພາ ການຫັນບັນດາແຜນນະໂຍບາຍ ມະຕິຂອງພັກ ເປັນນະໂຍບາຍ ກົດໝາຍຂອງລັດ. ອາໃສສິ່ງດັ່ງກ່າວນັ້ນ, ແຜນນະໂຍບາຍ ຄວາມຕັດສິນຕົກລົງທີ່ສຳຄັນຫຼາຍຢ່າງຂອງພັກ ຈຶ່ງໄດ້ຮັບການປະຕິບັດຢ່າງມີປະສິດທິຜົນໃນຊີວິດສັງຄົມ. ແຕ່, ເອກະສານກອງປະຊຸມໃຫຍ່ ຄັ້ງທີ XII ຂອງພັກກໍໄດ້ພິຈາລະນາຕີລາຄາຢ່າງກົງໄປກົງມາວ່າ: ການຫັນເປັນນິຕິກຳ, ສ້າງໂຄງການດຳເນີນງານ ແລະ ຈັດຕັ້ງປະຕິບັດບັນດາມະຕິ ຄຳສັ່ງ ຂໍ້ກຳນົດ ຂໍ້ສະຫລຸບຂອງພັກ, ໃນນັ້ນມີການຫັນເປັນນິຕິກຳຕໍ່ແຜນນະໂຍບາຍ ທັດສະນະຂອງພັກກ່ຽວກັບວຽກງານຂົນຂວາຍປະຊາຊົນ ຍັງບໍ່ທັນທັນການ, ເປັນຕົ້ນແມ່ນກົນໄກ “ພັກນຳພາ, ລັດຄຸ້ມຄອງ, ປະຊາຊົນເປັນເຈົ້າ”. ດັ່ງນັ້ນ, ໃນເວລາຕໍ່ໜ້າ ຕ້ອງເອົາໃຈໃສ່ໃຫ້ຄວາມສຳຄັນແກ່ການຫັນເປັນນິຕິກຳ ຫັນເປັນອັນລະອຽດຕໍ່ບັນດາແຜນນະໂຍບາຍ ມະຕິ ຄຳສັ່ງ ຄວາມຕັດສິນຕົກລົງຂອງພັກ. ໃນການກໍ່ສ້າງລະບຽບກົດໝາຍ ນະໂຍບາຍ, ຕ້ອງເຊື່ອມຊືມ ແລະ ເຂັ້ມງວດໃນການປະຕິບັດຫຼັກການ: ທຸກແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດຕ້ອງຖືກໃຈປະຊາຊົນ, ເລີ່ມຈາກຜົນປະໂຫຍດ ແລະ ຄວາມປາຖະໜາອັນຊອບທຳຂອງປະຊາຊົນ. ອາດຈະເຫັນໄດ້ວ່າ, ບັນດາບັນຫາເຫຼົ່ານີ້ໄດ້ມີຢູ່ໃນເອກະສານຈຳນວນໜຶ່ງຂອງພັກກ່ອນໜ້ານີ້, ແຕ່ເທື່ອນີ້ມັນໄດ້ສະແດງອອກດ້ວຍຈິນຕະນາການ ຄວາມຮັບຮູ້ໃໝ່ ແລະ ມັນຮຽກຮ້ອງໃຫ້ມີຄວາມເຂັ້ມງວດ ເຄັ່ງຮ້ອນກວ່າເກົ່າ.
ກົນໄກ “ພັກນຳພາ, ລັດຄຸ້ມຄອງ, ປະຊາຊົນເປັນເຈົ້າ” ແມ່ນແບບວິທີການດຳເນີນງານຂອງລະບົບການເມືອງຢູ່ຫວຽດນາມ, ສະແດງເຖິງລັກສະນະດີເດັ່ນໃນການພົວພັນພັກ - ລັດ - ປະຊາຊົນ. ເພື່ອສືບຕໍ່ຂັບເຄື່ອນກົນໄກນີ້ໃນສະພາບການໃໝ່ ໃຫ້ບັນລຸປະສິດທິຜົນທີ່ສູງກວ່າ, ກອງປະຊຸມໃຫຍ່ ຄັ້ງທີ XII ຂອງພັກໄດ້ຊີ້ແຈ້ງວ່າ ຕ້ອງສຸມໃສ່ປະຕິບັດເປັນຢ່າງດີ ບັນຫາອັນພື້ນຖານຈຳນວນໜຶ່ງຄື: ທີໜຶ່ງ, ຍູ້ແຮງການຫັນເປັນນິຕິກຳ ແລະ ນຳເອົາບັນດາແນວທາງແຜນນະໂຍບາຍຂອງພັກເຂົ້າໃນຊີວິດສັງຄົມໂດຍໄວ, ເປັນຕັ້ນແມ່ນເອກະສານກອງປະຊຸມໃຫຍ່ ຄັ້ງທີ XII. ທີສອງ, ສ້າງເງື່ອນໄຂອຳນວຍຄວາມສະດວກທຸກຢ່າງ ເພື່ອໃຫ້ປະຊາຊົນສະແດງ, ປະຕິບັດສິດເປັນເຈົ້າໂດຍກົງ ໃນການເຄື່ອນໄຫວຂອງພັກ-ລັດ ແລະ ການເຄື່ອນໄຫວສັງຄົມ. ທີສາມ, ສືບຕໍ່ກໍ່ສ້າງ ແລະ ປັບປຸງບູລະນະ ລັດແຫ່ງອຳນາດກົດໝາຍສັງຄົມນິຍົມ ຂອງປະຊາຊົນ ໂດຍປະຊາຊົນ ເພື່ອປະຊາຊົນ ພາຍໃຕ້ການນຳພາຂອງພັກ. ຕາມຈິດໃຈດັ່ງກ່າວນັ້ນ, ໃນເວລາທີ່ຈະເຖິງນີ້ ຕ້ອງສືບຕໍ່ຫັນເປັນນິຕິກຳ ຫັນເປັນອັນລະອຽດ ໃຫ້ບັນດາທັດສະນະ ແຜນນະໂຍບາຍໃໝ່ຂອງພັກກ່ຽວກັບວຽກງານຂົນຂວາຍປະຊາຊົນ ກາຍເປັນບັນດາເອກະສານກົດໝາຍ ເພື່ອໃຫ້ອຳນາດການປົກຄອງຂັ້ນຕ່າງໆ, ພະນັກງານ ສະມາຊິກພັກ ຂ້າລັດຖະການ ລັດຖະກອນ ແລະ ປະຊາຊົນ ປະຕິບັດ. ຄົ້ນຄວ້າເພື່ອດັດແປງ ເພີ່ມເຕີມ ແລະ ບູລະນະບັນດານະໂຍບາຍອັນລະອຽດກ່ຽວກັບຊົນຊັ້ນກຳມະກອນ, ຊົນຊັ້ນຊາວນາ, ຖັນແຖວປັນຍາຊົນ ນັກທຸລະກິດ ຊາວໜຸ່ມ ແມ່ຍິງ ນັກຮົບເກົ່າ ຜູ້ສູງອາຍຸ. ປະກາດໃຊ້ບັນດາກົນໄກ ນະໂຍບາຍອຸດໜູນ ຊ່ວຍເຫຼືອຊາວຫວຽດນາມຢູ່ຕ່າງປະເທດ ໃຫ້ມີຊີວິດຢູ່ຢ່າງເປັນປົກກະຕິ, ຮັກສາແລະເສີມຂະຫຍາຍເອກະລັກວັດທະນະທຳຂອງຊາດ, ຫັນໜ້າມາຫາບ້ານເກີດເມືອງນອນ ແລະປະກອບສ່ວນກໍ່ສ້າງປະເທດຊາດ,...
ທີສາມ, ເພີ່ມທະວີ ແລະ ປ່ຽນແປງໃໝ່ວຽກງານຂົນຂວາຍປະຊາຊົນ, ຍົກສູງຄຸນນະພາບ ປະສິດທິຜົນວຽກງານຂົນຂວາຍປະຊາຊົນ ຂອງບັນດາອົງການລັດ.
ທ່ານປະທານໂຮ່ຈີມິນ ໄດ້ເອົາໃຈໃສ່ເປັນພິເສດເຖິງ ບົດບາດ ແລະ ໜ້າທີ່ຮັບຜິດຊອບຂອງອຳນາດການປົກຄອງ ຕໍ່ກັບວຽກງານຂົນຂວາຍປະຊາຊົນ, ເພິ່ນໄດ້ເນັ້ນວ່າ: ພະນັກງານຂອງອົງການປົກຄອງທັງໝົດ, ພະນັກງານຂອງອົງຄະນະມະຫາຊົນທັງໝົດ ແລະ ສະມາຊິກຂອງບັນດາການຈັດຕັ້ງປະຊາຊົນທັງໝົດ (ລຽນຫວຽດ, ຫວຽດມິນ,...) ລ້ວນແຕ່ຕ້ອງຮັບຜິດຊອບການຂົນຂວາຍປະຊາຊົນ. ມະຕິກອງປະຊຸມສູນກາງພັກຄັ້ງທີ 7 ສະໄໝທີ XI ວ່າດ້ວຍວຽກງານຂົນຂວາຍປະຊາຊົນ ໄດ້ລະບຸ: ວຽກງານຂົນຂວາຍປະຊາຊົນແມ່ນໜ້າທີ່ຮັບຜິດຊອບຂອງລະບົບການເມືອງ, ຂອງພະນັກງານ ສະມາຊິກພັກ ຂ້າລັດຖະການ ລັດຖະກອນ, ສະມາຊິກອົງຄະນະມະຫາຊົນ, ພະນັກງານ ນັກຮົບໃນກຳລັງປະກອບອາວຸດ. ໃນນັ້ນ, ພັກນຳພາ, ອຳນາດການປົກຄອງເປັນຜູ້ຈັດຕັ້ງປະຕິບັດ, ແນວໂຮມປະເທດຊາດ ອົງຄະນະມະຫາຊົນເປັນເສນາທິການ ແລະ ເປັນຫຼັກແຫຼ່ງແກ່ນສານ. ຄືແນວນັ້ນແມ່ນ, ພາລະບົດບາດປະຕິບັດວຽກງານຂົນຂວາຍປະຊາຊົນຂອງອົງການລັດ, ອຳນາດການປົກຄອງຂັ້ນຕ່າງໆ ຖືກກຳນົດຈະແຈ້ງວ່າ ເປັນລະບອບຮັບຜິດຊອບເປັນທາງການ ຫາກບໍ່ແມ່ນ “ວຽກງານເຮັດຕື່ມ”. ອາດຈະເວົ້າໄດ້ວ່າ, ການກຳນົດໜ້າທີ່ຮັບຜິດຊອບການປະຕິບັດວຽກງານຂົນຂວາຍປະຊາຊົນຂອງອົງການລັດ ອຳນາດການປົກຄອງຂັ້ນຕ່າງໆນັ້ນ ບໍ່ແມ່ນບັນຫາໃໝ່, ແຕ່ມັນໄດ້ຮັບຮູ້ຢ່າງຄົບຖ້ວນ ເລິກເຊິ່ງກວ່າເກົ່າ.
ຕາມນັ້ນ, ເພື່ອປະຕິບັດໜ້າທີ່ຮັບຜິດຊອບຂອງຕົນໃຫ້ໄດ້ເປັນຢ່າງດີ, ອົງການລັດ ອຳນາດການປົກຄອງຂັ້ນຕ່າງໆ ຕ້ອງເຊື່ອມຊືມຢ່າງເລິກເຊິ່ງແນວທາງ ແຜນນະໂຍບາຍຂອງພັກ, ແນວທາງ ກົດໝາຍຂອງລັດ ກ່ຽວກັບວຽກງານຂົນຂວາຍປະຊາຊົນ; ເປັນເຈົ້າການໃນການວາງໂຄງການ ແຜນການ ແລະ ຈັດຕັ້ງປະຕິບັດວຽກງານຂົນຂວາຍປະຊາຊົນ ຕິດກັບການປະຕິບັດໜ້າທີ່ວີຊາສະເພາະ; ເຊີດຊູບົດບາດ ຄວາມຮັບຜິດຊອບຂອງຜູ້ເປັນຫົວໜ້າ. ຍູ້ແຮງວຽກງານໂຄສະນະອົບຮົມຄວາມຮູ້ກ່ຽວກັບວຽກງານຂົນຂວາຍປະຊາຊົນ. ສືບຕໍ່ກວດຄືນ ດັດແປງ ເພີ່ມເຕີມລະບົບກົດໝາຍທີ່ມີຄວາມພົວພັນເຖິງສິດທິມະນຸດ, ສິດແລະພັນທະຂອງພົນລະເມືອງ ທີ່ສອດຄ່ອງກັບລັດຖະທຳມະນູນປີ 2013. ຍູ້ແຮງປະຊາທິປະໄຕ ເປີດເຜີຍ ໂປ່ງໃສ ໃນການເຄື່ອນໄຫວຄຸ້ມຄອງບໍລິຫານ ຈັດການວຽກງານ. ສຸມໃສ່ແກ້ໄຂຄວາມຮຽກຮ້ອງ ຂໍ້ສະເໜີທີ່ຊອບທຳຂອງປະຊາຊົນໃຫ້ໄດ້ຢ່າງທັນການ. ຜັນຂະຫຍາຍປະຕິບັດຢ່າງມີປະສິດທິຜົນ ແຜນແມ່ບົດສັງລວມກ່ຽວກັບການປະຕິຮູບການບໍລິຫານແຫ່ງລັດໄລຍະ2011 - 2020, ໃນນັ້ນສຸມໃສ່ກໍ່ສ້າງ ບູລະນະບັນດາຂໍ້ກຳນົດກົດໝາຍກ່ຽວກັບຄວາມພົວພັນລະຫວ່າງລັດ ແລະ ປະຊາຊົນ (ຈຸດໜັກແມ່ນຮັບປະກັນເສີມຂະຫຍາຍສິດເປັນເຈົ້າຂອງປະຊາຊົນ, ເກັບກຳເອົາຄວາມເຫັນຂອງປະຊາຊົນກ່ອນເມື່ອວາງກຳນົດຕົກລົງປະກາດໃຊ້ບັນດາແຜນນະໂຍບາຍ ນະໂຍບາຍທີ່ສຳຄັນ) ແລະ ສິດຕິດຕາມກວດກາຂອງປະຊາຊົນຕໍ່ກັບການເຄື່ອນໄຫວຂອງອົງການບໍລິຫານລັດ.
ເພີ່ມທະວີການອົບຮົມສຶກສາຄຸນສົມບັດການງານ, ຍົກສູງນ້ຳໃຈຮັບຜິດຊອບ, ສະຕິຮັບໃຊ້ປະຊາຊົນໃຫ້ຖັນແຖວພະນັກງານ ຂ້າລັດຖະການ ລັດຖະກອນ; ກໍ່ສ້າງ ປັບປຸງຖັນແຖວພະນັກງານ ຂ້າລັດຖະການ ໃຫ້ເປັນຜູ້ຮັບໃຊ້ທີ່ແທ້ຈິງໃຫ້ແກ່ປະຊາຊົນ, ຮັບຟັງຄວາມຄິດຄວາມເຫັນຂອງປະຊາຊົນ, ປະຕິບັດໜ້າທີ່ເພື່ອປະຊາຊົນ, ແນໃສ່ເຮັດໃຫ້ແບບແຜນເຮັດວຽກຂອງຖັນແຖວພະນັກງານ ຂ້າລັດຖະການ ລັດຖະກອນ ມີການຫັນປ່ຽນຢ່າງແຂງແຮງ. ເພີ່ມທະວີວຽກງານກວດກາ, ກວດລັດຖະການການງານ, ແກ້ໄຂປະຕິບັດວິໄນຢ່າງເຂັ້ມງວດ ຕໍ່ພະນັກງານ ຂ້າລັດຖະການ ຜູ້ທີ່ມີການກະທຳລ່ວງອຳນາດ, ສໍ້ລາດບັງຫຼວງ, ຟຸມເຟືອຍ, ກໍ່ຄວາມຫຍຸ້ງເຫຍີງລຳຄານໃຈໃຫ້ປະຊາຊົນ, ລະເມີດສິດແລະຜົນປະໂຫຍດອັນຊອບທຳຂອງປະຊາຊົນ.
ເອກະສານກອງປະຊຸມໃຫຍ່ ຄັ້ງທີ XII ຂອງພັກກໍໄດ້ວາງໜ້າທີ່ແລະວິທີແກ້ຈຳນວນໜຶ່ງຄືທີ່ໄດ້ຂຽນໄວ້ຢູ່ໃນບາງເອກະສານກອງປະຊຸມສູນກາງພັກທີ່ຜ່ານມາມໍ່ນີ້, ແຕ່ນີ້ເປັນຄັ້ງທຳອິດ, ທີ່ເອກະສານກອງປະຊຸມໃຫຍ່ໄດ້ກຳນົດບັນດາເນື້ອໃນໃໝ່ຄື ຮຽກຮ້ອງໃຫ້ຖັນແຖວພະນັກງານ ສະມາຊິກພັກຕ້ອງເຊື່ອໃຈປະຊາຊົນ, ນັບຖືປະຊາຊົນ, ຕິດແທດກັບປະຊາຊົນ, ເຂົ້າໃຈປະຊາຊົນ, ຮ່ຳຮຽນນຳປະຊາຊົນ, ອີງໃສ່ປະຊາຊົນ, ມີຄວາມຮັບຜິດຊອບຕໍ່ປະຊາຊົນ ຢ່າງແທ້ຈິງ; ແກ້ໄຂຢ່າງທັນການຄວາມຮຽກຮ້ອງ ຂໍ້ສະເໜີທີ່ຊອບທຳຂອງປະຊາຊົນ ແລະ ຄວາມຮ້ອງທຸກ ຮ້ອງຟ້ອງຂອງພົນລະເມືອງ; ເອົາໃຈໃສ່ອົບຮົມສຶກສາ ບຳລຸງກໍ່ສ້າງຖັນແຖວພະນັກງານຂົນຂວາຍປະຊາຊົນ,... ໃນໄລຍະປະຈຸບັນ ກໍ່ຄືໃນເວລາທີ່ຈະມາເຖິງ, ບັນດາບັນຫາເຫຼົ່ານີເປັນບັນຫາທີ່ສຳຄັນທີ່ສຸດ ເຊິ່ງບັນດາອົງຄະນະພັກ ອຳນາດການປົກຄອງຕ້ອງເອົາໃຈໃສ່ຊີ້ນຳນຳພາ ຈັດຕັ້ງປະຕິບັດຢ່າງເຂັ້ມງວດ ມີປະສິດທິຜົນ ເພື່ອປະກອບສ່ວນສືບຕໍ່ປະຕິບັດມະຕິກອງປະຊຸມສູນກາງພັກ ຄັ້ງທີ 4 ສະໄໝທີ XI ວ່າດ້ວຍ “ບາງບັນຫາອັນຮີບດ່ວນກ່ຽວກັບການກໍ່ສ້າງພັກໃນປະຈຸບັນ”.
ໂດຍຮັບເອົາສິ່ງຍອດຍິ່ງແຫ່ງແນວຄິດກ່ຽວກັບການຂົນຂວາຍປະຊາຊົນຂອງທ່ານປະທາໂຮ່ຈີມິນ, ພັກກອມມູນິດຫວຽດນາມໄດ້ກຳນົດຢ່າງຈະແຈ້ງ: ວຽກງານຂົນຂວາຍປະຊາຊົນເປັນໜຶ່ງໃນບັນດາຂົງເຂດທີ່ສຳຄັນຂອງວຽກງານກໍ່ສ້າງພັກ, ເປັນໜ້າທີ່ທີ່ມີຄວາມໝາຍຍຸດທະສາດຕໍ່ກັບພາລະກິດປະຕິວັດທັງໝົດຂອງປະເທດ, ເປັນເງື່ອນໄຂທີ່ຮັບປະກັນໃຫ້ແກ່ການນຳພາຂອງພັກ, ປັບປຸງ ເພີ່ມທະວີຄວາມພົວພັນແບບເລືອດເນື້ອລະຫວ່າງພັກ, ລັດ ກັບປະຊາຊົນ. ໃນເອກະສານກອງປະຊຸມໃຫຍ່ ຄັ້ງທີ XII ຂອງພັກ, ວຽກງານຂົນຂວາຍປະຊາຊົນໄດ້ມີບັນດາເນື້ອໃນທີ່ພື້ນຖານມີ່ສຸດ ເຊິ່ງສະແດງໃຫ້ເຫັນເຖິງຈິນຕະນາການໃໝ່, ຄວາມຮັບຮູ້ໃໝ່ກ່ຽວກັບວຽກງານຂົນຂວາຍປະຊາຊົນຂອງພັກ ໃນສະໄໝແຫ່ງການຍູ້ແຮງການປ່ຽນແປງໃໝ່, ຫັນເປັນອຸດສາຫະກຳ ທັນສະໄໝ ແລະ ເຊື່ອມໂຍງສາກົນຢ່າງກວ້າງຂວາງເລິກເຊິ່ງ. ຄະນະຂົນຂວາຍປະຊາຊົນສູນກາງ ແລະ ລະບົນຂົນຂວາຍປະຊາຊົນຂັ້ນຕ່າງຕ່າງໆ ຕ້ອງກໍ່ສ້າງ, ຈັດຕັ້ງປະຕິບັດໂຄງການດຳເນີນງານປະຕິບັດມະຕິກອງປະຊຸມໃຫຍ່ ຄັ້ງທີ XII ຂອງພັກກ່ຽວກັບວຽກງານຂົນຂວາຍປະຊາຊົນ, ໃນນັ້ນ, ສຸມໃສ່ຍົກສູງຄຸນນະພາບການຄົ້ນຄວ້າ ເປັນເສນາທິການໃຫ້ຄະນະບໍລິຫານງານສູນກາງ, ກົມການເມືອງ, ຄະນະເລຂາທິການ ແລະ ຄະນະພັກຂັ້ນຕ່າງໆ ໃນການຜັນຂະຫຍາຍປະຕິບັດຢ່າງຄົບຊຸດບັນດາຈຸດໝາຍ ໜ້າທີ່ທີ່ໄດ້ກຳນົດໄວ້ໃນເອກະສານກອງປະຊຸມໃຫຍ່ຄັ້ງທີ XII ຂອງພັກ, ເພື່ອແນໃສ່ສ້າງໃຫ້ມີການຫັນປ່ຽນໃໝ່, ແທດຈິງ, ມີປະສິດທິຜົນກວ່າອີກ ໃນຂົງເຂດວຽກງານທີ່ສຳຄັນນີ້, ປະກອບສ່ວນກໍ່ສ້າງພັກໃຫ້ສະອາດປອດໃສ ໝັ້ນຄົງເຂັ້ມແຂງ, ສ້າງຄວາມເຊື່ອຖືຮັກແພງຂອງປະຊາຊົນຕໍ່ກັບພັກ./.
ໂດຍທ່ານນາງ ເຈືອງທີ້ມາຍ
ກຳມະການກົມການເມືອງ, ເລຂາທິການສູນກາງພັກ
ຫົວໜ້າຄະນະຂົນຂວາຍປະຊາຊົນສູນກາງ
---------------------
ບົດນີ້ໄດ້ລົງພີມໃນວາລະສານກອມມູນິດ ສະບັບທີ 886 (ເດືອນສິງຫາ 2016)